Stellich

**Stellich** () is en Dörp in de Gemeen Wasra in’n Landkreis Heidkreis, Neddersassen. Binnen de Gemeen billt de Oort en polietsche Oortschop.

## Geografie

De Oort liggt in de Lümbörger Heid an dat Över von de Lehrde.

De Naveröörd sünd Jeddingen un Wehnsen in’n Noorden, Visselhöövd un Keernborg mit Fahlbeek un Griemen in’n Noordoosten, Hilligensehl in’n Oosten, Ebben in’n Süüdoosten, Full, Nünnen un Gakenhoff in’n Süden, Idsen un Sievern in’n Süüdwesten, Lehrden un Königshoff in’n Westen un Egenbossel, Tadel un Bleckwedel in’n Noordwesten.

## Historie

Dat Dörp kummt 1096 as *Steinlaga* toeerst in en Oorkunn von de Äbtissin Adelheid I. von dat Stift Queddelnborg vör. Bi dat Dörp liggt dat Good Stellich, dat von öllers de Familie von Behr tohöört.

De Oort harr twee Möhlen an de Lehrde: de Bövermöhl bi de Kark un de Neddermöhl in’n Westen von’n Oort.

In’n Eersten Weltkrieg sünd 20 Soldaten ut Stellich fullen oder vermisst.

Stellich hett keen Stratennaams. De Hüüs sünd dör dat ganze Dörp dörnummereert.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Stellich in’n Kanton Wasra höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Stellich in’n Kanton Wasra.

De Oort hett vör 1852 to dat Gericht Cordingen in dat Amt Rethen tohöört un denn von 1852 bet 1885 to dat Amt Fambossel. Na 1885 weer dat in’n Kreis Fambossel. 1932 is dat för korte Tied Deel von’n Kreis Soltau-Fambossel worrn, de 1933 wedder oplööst worrn is, so dat de Oort to’n Kreis Fambossel höört hett. Eerst 1977 sünd de Kreise wedder tohoopleggt worrn un hebbt denn Landkreis Soltau-Fambossel heten. 2011 hett düsse Landkreis den ne’en Naam Landkreis Heidkreis kregen.

De Oort hett von öllers de Gemeen Stellich billt. Dat Good Stellich hett aver eerst von 1928/1929 af an to düsse Gemeen tohöört. Vörher weer dat en egen Goodsbezirk. De Gemeen Stellich is an’n 1. März 1974 mit de Gemeenreform in Neddersassen Deel von de Gemeen Wasra worrn. Sietdem billt Stellich binnen de Gemeen en Oortschop mit egen Oortsvörsteiher.

### Inwahnertall

### Religion

Stellich is evangeelsch-luthersch präägt un hett mit de Georg-Christophorus-Jodokus-Kark en egen Kark. Düsse Kark weer fröher blots för dat Good dor. Dat Dörp hett to dat Kaspel von de Johannis-Kark in Wasra tohöört. Eerst von dat Johr 1754 af an dröffen ok de Lüüd ut dat Dörp Stellich de Goodskark besöken. De Kark in Stellich is 1802 Parrkark worrn un is dat bet 1975 bleven. In dat Johr hebbt de Goodsbesitters von Good Stellich de Kark an de Landskark afgeven un de Kark höört nu to’n Parrbezirk IV von de Johannis-Kark in Wasra.

För de Kathoolschen is de St.-Maria-Kark in Wasra tostännig.

De Karkhoff Stellich liggt in’n Westen von dat Dörp.

### Oortsvörsteihers

* opstunns (Stand 2018): Birgit Podlech

## Kultur

Gedenktafeln för de Fullenen ut’n Eersten Weltkrieg hängt in Wasra in de Kark. De Oort hett aver ok en egen Denkmaal för de Fullenen.

### Verenen

De Schüttenvereen Stellich is 1860 grünnt worrn un de Sportvereen TuSV Stellich 1910.

## Weertschop un Infrastruktur

Stellich hett en egene freewillige Füürwehr, de 1910 grünnt worrn is. Vörher hett dat en Plichtfüürwehr geven, de 1901 grünnt worrn is.

Dat Heilpädagogische Heim Dr. Kruse is en Wahnheim för Behinnerte, in dat üm un bi 100 Lüüd leven doot.

### Verkehr

Dör Stellich löppt de Kreisstraat 124, de in’n Noordoosten na Wehnsen an de Landsstraat 171 ran geiht un in’n Süüdwesten över Sievern, Idsen un Hamwie’e na Noordkampen un de L&nbsp;160. In’n Süüdoosten geiht de K&nbsp;128 na Ebben an de L&nbsp;161 un in’n Noordoosten de K&nbsp;127 na Keernborg an de L&nbsp;161. De L&nbsp;161 föhrt in’n Süden na Wasra un in’n Noorden na Visselhöövd an de Bundsstraat 440.

De nächste Autobahn is de Autobahn 27 (Afsnidd Bremen–Wasra). De Opfohrt 27 Wasra-West liggt so twölv Kilometer in’n Süden von Stellich an de B&nbsp;209.

De nächste Bahnhoff is so bi söss Kilometer wied weg in’n Noordoosten de Bahnhoff Visselhöövd an de Bahnlien Ülzen–Langwedel.

### Scholen

Dat eerste Schoolhuus hett Stellich 1770 kregen. De Volksschool in Stellich hett bet 1976 bestahn.

## Footnoten





## Weblenken

* Websteed över dat Dörp (hoochdüütsch)